Vincentz Gaarder 1874-1945

Lenins norske

medhjelper i

revolusjonen

Han ruver i den russiske revolusjonens historie. Men i Norge er sosialdemokraten Vincentz Gaarder en godt bevart hemmelighet for de fleste.

**Torstein Hvattum**

journalist

Historien om denne asketiske, intellektuelle nordmannen er både fascinerende og paradoksal.

Ved inngangen til 1900-tallet gjør han en oppsiktsvekkende politisk karriere i et av verdens mektigste land.

Hjemme i Norge, etter oktoberrevolusjonen i 1917, lever Gaarder en ganske anonym politisk tilværelse, langt unna topp-posisjoner i Det norske Arbeiderparti.

Han livnærer seg som grønnsakdyrker på et karrig småbruk tre mil sør for Oslo, frem til sin død i 1945.

Er det hans allianse med bolsjevikene i Russland som hindrer veien til formelle topp-posisjoner i den hjemlige arbeiderbevegelsen? Arbeiderpartiets brudd med kommunistene i 1923 er et åpenbart bakteppe.

Eller skyldes det rett og slett manglende politiske ambisjoner i denne fasen av livet?

Historikere har intet godt svar.

**Rask karriere**

Vincentz Gaarder blir født i Fredrikshald (Halden) i 1874. Hans far, Louis Gaarder, er magister med fagene latin og gresk. Utdannelsen leder familien til St. Petersburg i 1876. Vincentz er altså to år da flyttelasset beveger seg til Russland, takket være et stipend faren hadde mottatt.

Louis Gaarder dør allerede i 1887. Sønnen gjennomfører filosofiske studier i byen Charkov 10 år senere, og fortsetter studiene i St. Petersburg. Da er han for lengst trukket inn i den sosialdemokratiske bevegelsen i Russland.

Vincentz Gaarder gjør raskt karriere. På slutten av århundret blir han valgt til medlem av sentralstyret i det sosialdemokratiske partiet RSDRP.

**Illegal litteratur**

På denne tiden blir den 24 år gamle nordmannen også en viktig brikke i det illegale arbeidet med å smugle opposisjonell litteratur fra Finland til Russland.

Han gifter seg med russiske Helena, datter av en mektig godseier. Ja, det meste i livet later til å gå unge Gaarders vei.

Organisatoren reiser bl.a. til Stockholm for å forhandle praktiske spørsmål med Karl Hjalmar Branting og andre sosialdemokrater.

Branting stiftet i 1889 det svenske sosialdemokratiske parti. Han var senere statsminister i Sverige i tre perioder, og mottok i 1921 Nobels fredspris.

Gaarder har innledet en farefull virksomhet i tsar-Russland, der myndighetene konstant jakter opposisjonelle. Han blir arrestert for å ha stått bak trykking og distribusjon av det første russiske 1. mai-oppropet, og havner etter hvert på enecelle i Peter-Paul-festningen i St. Petersburg.

Dommen, undertegnet «Nikolaj II», lyder på tre års utvisning til «egner uten industrivirksomhet», og med ukentlig meldeplikt til politiet.

Nordmannen oppholder seg et års tid i Poltava sammen med andre utviste revolusjonære, før han, via Tyskland, rømmer til Norge i 1901.

**Dekknavn «Karllund»**

Norge er på mange måter et fremmed land for ham. Ikke så merkelig. Han er som nevnt, bare to år da han forlater Fredrikshald.

Nå blir det politiske talentet medlem av Det internasjonale sosialistiske byrå.

Under en skandinavisk arbeiderkongress i København i 1901 blir Vincentz Gaarder kjent med den nordnorske stortingsrepresentanten Adam Egede-Nissen. Denne kontakten innleder en eventyrlig virksomhet i Lenins viktigste smuglerhavn, Vardø.

Da Gaarder blir arrestert i St. Petersburg, har han også deltatt i arbeidet med å smugle illegal litteratur inn i Russland via Det karelske nes. Det er derfor naturlig for ham å gjenoppta denne virksomheten, men nå fra motsatt side av grensen.

Vincentz Gaarder reiser til Finnmark. Derfra organiserer han smugling av opposisjonell propaganda sjøveien fra Vardø til Arkhangelsk.

Under dekknavnet «Karllund» styrer nordmannen sine tropper. Virksomheten går strykende frem til en junidag i 1903.

Under lasting av dampskipet «Nikolaj» sprekker en sildetønne. Ut faller en bylt, innpakket i oljelerret. Tønnen blir reparert, mannskapet forsøker å holde episoden skjult.

Men da dampskipet ankommer Arkhangelsk noen uker senere, står russiske tollmyndigheter klare.

De beslaglegger store mengder revolusjonær litteratur: 220 bøker, brosjyrer og artikler.

 Vincentz Gaarder og hans kolleger lar seg likevel ikke stoppe. Heretter skipes sendingene med fiskebåter. De får seile uforstyrret med illegal propaganda i noen år.

Foruten Egede-Nissen var bokhandler Brodtkorb i Vardø en viktig samarbeidspartner for Gaarder.

**Vardøsaken**

I 1906 trekkes Gaarder inn i den såkalte Vardøsaken, etter at to russiske statsborgere blir arrestert i Vardø, beskyldt for å ha benyttet avisen *Finnmarken* til trykking av den illegale avisen *Pomor*.

Norske myndigheter står i ledtog med russerne under pågripelsen.

Under rettssaken er det tydelig at vitnet Vincentz Gaarder opptrer som «en herværende representant for det russiske sosialdemokrati».

Dommen opprettholder beslagleggelsen av det trykte materialet.

Gaarder er på den tiden også utenriksmedarbeider i *Socialdemokraten* (forløperen til *Arbeiderbladet*, senere *Dagsavisen*).

Det er grunn til å tro at vår mann skriver lederartikkelen i avisen, der det bl.a. står:

 «Dommen betegner et stygt angrep på den grunnlovsgivne, norske trykkefrihet».

***Fremtiden***

Gaarder er blitt en dedikert pressemann. En åpenbar begavelse også i denne posisjonen.

I 1905 etablerer han avisen *Fremtiden* i Drammen, i samme periode er han også redaktør for det Det Norske Arbeiderpartis tidsskrift, *Det Tyvende Aarhundre*.

Eventyreren vender tilbake til Russland sammen med Helena og sønnen Boris.

De lever fattigslig i lange perioder. Det meste av verdier familien hadde tilgang til, takket være Helenas bakgrunn, er tatt fra dem. Boris dør, Vincentz og Helena velger å returnere til Norge med de to yngste barna, Sofie og Paul.

I 1921 etablerer familien seg på den lille eiendommen «Utsikt» i Ås, tre mil sør for Oslo. Gaarder bruker det meste av sin kraft til å brødfø familien med det jorda kunne gi ham. Den politiske virksomheten begrenset seg hovedsakelig til at han møtte som vararepresentant i herredsstyret i Ås.

Han dør vinteren 1945, og gravlegges uten noen form for offentlig oppmerksomhet. Vincentz Gaarders livshistorie ender i landbruksbygda Ås, et par måneder før freden er et faktum.

Det har ikke latt seg gjøre gjennom skriftlige kilder å få bekreftet at Lenin og Gaarder noen gang møttes direkte, men det er liten tvil om at Lenin var godt orientert om nordmannen og hans medhjelperes innsats.

Mens Lenin oppholdt seg i eksil i London i 1902, skrev han bl.a. et brev til en kontakt i St. Petersburg:

«Vi mottok i går brev fra bokhandler Brodtkorb i Vardø...Han lovet å ta i mot litteratur, og overlevere det med all nødvendig forsiktighet til vår mann».

**Ikke kommunist**

I sin selvbiografiske bok «Fem aar i nødens og dødens land, en skildring av fem års ophold i Russland under krigen og revolusjonen», oppsummerer Vincentz Gaarder sin livsgjerning:

«Jeg var ikke monarkist, jeg var ikke kommunist.

Jeg ville se Russland styrt av ett eller flere folkevalgte parlamenter. Jeg ville at sosialismen, som i tanke og handling mer og mer vinner verden for seg, skal gjennomføres på en rettferdig måte, til hele folkets, og ikke de få kommunisters gavn.

Derfor slet jeg i Russland i mitt ansikts sved, i nød og elendighet.

Men jeg slet sammen med 150 millioner stakkars russere, ikke de 460 000 russiske kommunister».

**Kilder:**

«Fem år i nødens og dødens land»; Vincentz Gaarder

«Meddelelser, Martin Nag

«Vardø, Lenins brohode til revolusjonen», artikkel i A-magasinet, 1991

Notater, skrevet av Gaarders datter Sofie

Intervjuer med Gaarders gjenlevende slektninger, naboer

**fakta**

**Den russiske revolusjon (1917)**

Vladimir Lenin bor i eksil fra år 1900.

Geneve i Sveits blir hans hovedsete frem til revolusjonen bryter løs.

Revolusjonen kommer fullstendig overraskende på Lenin. Han reiser tilbake til Russland, og kaster seg umiddelbart inn i arbeidet med å forsere tsarveldets fall.

Bolsjevikene (kommunistpartiet) tar over makten i Russland.

Revolusjonen er en av de viktigste historiske begivenhetene i det 20. århundre.

Frem til 1991 ble Russland og mesteparten av det tidligere russiske keiserriket (fra 1922 kjent som Sovjetunionen) styrt av et parti som kalte seg kommunistisk.

Denne statsdannelsen sto i opposisjon til de kapitalistiske landene, og fremsto som en alternativ økonomisk og sosial modell.

*Kilde: Store norske leksikon*